ביום ראשון שעבר נערך בלוס אנג'לס טקס פרסי הגראמי, ובין שלל הקטגוריות, הזוכים וההופעות, הייתה מישהי אחת שהצליחה לגנוב את ההצגה, ומאז אותו ערב מעסיקה בלי סוף את הרשת ומדורי הרכילות באמריקה הלטינית. אז מי את ולנטינה פרר ואיך את קשורה (בעקיפין, בטח שבעקיפין) לסטטיק ובנאל תבורי?
ובכן, לא נחזיק אתכם יותר מדי במתח, וכבר עכשיו נגלה לכם שמדובר בבת הזוג הסופר מדוברת של זמר הרגאטון והכוכב הלטיני הענק ג'יי באלווין. פרר, שהצטרפה לבאלווין בטקס הגראמי האחרון אמנם מוכרת כבר תקופה בתור בת הזוג הצמודה של הקולומביאני המצליח, בעיקר דרך שמועות וצילומים משותפים ומבלבלים - אבל היה זה ערב הגראמי בו החליטה לצאת מארון הזוגיות ופרסמה בחשבון האינסטגרם שלה תמונה שלה יחד עם באלווין.
ואם כבר זוגיות עם באלווין, אנחנו ממש רוצים להאמין שגם פרר, מיס ארגנטינה לשעבר (2014), בילתה את כל סוף השבוע האחרון כשהיא רוקדת וחוגגת את הרמיקס לטודו בום שהוציא בן זוגה עם סטטיק ובן אל. בכל זאת, יש לה המון סיבות לחגוג; פרר הפכה בשנים האחרונות לדוגמנית סופר מבוקשת שכבשה בעבר שערים של מגזינים כמו Cosmopolitan ו-Bazaar, ובעקבות ההצלחה הגדולה שלה עזבה באופן טבעי את ארגנטינה ועברה להתגורר בארה"ב.
בין מאמי לניו יורק פרר מנהלת קריירה מצליחה, מתחזקת חשבון אינסטגרם נוצץ עם למעלה מ-180 אלף עוקבים, ולמרות שב-2014 סיימה רק במקום העשירי בתחרות מיס יוניברס - נראה שההישג הבינוני לא ממש השפיע על הצעירה בת ה-25 שבחמש השנים שעברו מאז למדה למנף את הקריירה שלה בצורה נהדרת. אז רגע לפני שהטירוף סביבה חוצה את גבולות אמריקה הלטינית וכובש את העולם - אל תשכחו איפה הכרתם אותה לראשונה.